khistorydata/jeongjo-sjw-relations huggingface dataset:
정조 9년
敦寧都正李德溥疏曰。伏以。臣以遐土賤蹤。濫被洪造。從前踐歷。已踰涯分。而今於跧伏畎畝之中。叨此匪意新除。恩出格外。冞增隕越。臣旣無敦寧。官職去就。非所可論。而除命之下。不敢偃便。趨詣天陛。一伸叩謝之忱。敢此援例陳章。伏乞聖明。亟賜遞改。以存公格。以安微分。千萬幸甚。答曰。省疏具悉。疏辭下該曹稟處。
정조 9년
乙巳五月二十六日巳時。上御重熙堂。左承旨入侍時。行左承旨徐有防。假注書李德鉉。記注官金健修。記事官尹行任。以次進伏訖。上命知藥房提調出去與否以入。賤臣承命。出問回奏曰。提調在於藥房云矣。又命知政官入來開政與否以入。賤臣承命。出問回奏曰。政官初牌不進。故入再牌。啓辭尙今不下云矣。上曰。以允頒布。仍爲出牌。賤臣承命出傳。還入進伏。上曰。藥房提調入侍。賤臣承命出與鄭民始偕入進伏。上曰。承旨前望單子入之。賤臣承命出。持入進伏訖。命退。諸臣以次退出。
정조 9년
行都承旨李敬養坐。行左承旨趙時偉坐直。行右承旨鄭宇淳坐。左副承旨安聖彬坐直。右副承旨李夔坐。同副承旨閔台爀坐。注書朴能源病一員未差。假注書尹悌東仕李德鉉仕直。事變假注書李宗烈仕。
정조 9년
大駕詣景慕宮展拜。還內後。奎章閣政院玉堂藥房口傳問安。答曰。知道。
정조 9년
傳于閔台爀曰。聞已整齊。展拜今日爲之。
정조 9년
閔台爀啓曰。合辭方張之時。兩司無詣臺之員。事甚未安。除在外。呈告人員。竝牌招。何如。傳曰。允。
정조 9년
李夔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李夔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李敬養曰。戶房承旨入侍。
정조 9년
鄭宇淳啓曰。吏曹判書李命植牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 9년
李敬養啓曰。吏曹判書李命植再牌不進。推考傳旨。今方捧入。而開政命下之後。連事違召不卽擧行。誠極未安。所當更請牌招。而一日三牌有傷事體。何以爲之。敢稟。傳曰。已於向日筵席。詳諭難許之意。仍卽入來開政事。分付。仍以前牌。催促。
정조 9년
鄭宇淳啓曰。吏曹判書李命植三牌不進推考傳旨。今方捧入。而開政命下之後。連事違召。無意膺命。事體所在。誠極未安。所當更請牌招。而係是一日四牌。何以爲之。敢稟。傳曰。更爲牌招。違牌勿爲呼望。
정조 9년
李敬養。以吏批言啓曰。宗簿寺正盧廷良。除拜後過限未肅拜。依例改差。何如。傳曰。允。
정조 9년
李敬養。以吏批言啓曰。玉堂闕員。今當差出。而曾經之人。方在解由未出中。無以推移備擬。合有變通之道。何以爲之。敢稟。傳曰。勿拘。
정조 9년
有政。吏批。判書李命植進。參判參議未差。行都承旨李敬養進。以沈豐之爲吏曹參判。徐鼎修爲吏曹參議。洪周萬爲執義。洪樂淵爲獻納。尹長烈爲副校理。李太亨爲副修撰。沈命德爲江陵縣監。申大升爲大司成。
정조 9년
兵批。判書趙時俊病。參判申益彬病。參議未差。參知洪仁浩入直進。同副承旨閔台爀進。以鄭昌謩爲珍島監牧官。副護軍單鄭潤玉洪宗藎尹長烈李身晦金東稷權之彦李師曾。副司直單沈豐之李文源奇彦鼎曺遠振李德傅徐秉德柳畊。副司果單白師謹。
정조 9년
閔台爀啓曰。今日臺臣事。此誠何等貌樣。所懷則如彼其丁寧。傳啓則如是其謄傳。予果見瞞於臺臣。此猶屬餘事。爲今日廷臣。聞昨筵之敎。必當曉然知簡嚴爲誅討之第一義。然而難於容手。冒沒謄呈前紙。其意所在。誠難測度。欲知臺臣所執之義理。自政院卽爲問啓事。命下矣。問于臺臣處。則大司憲蔡弘履。正言李東稷。以爲臣等雖甚愚迷。昨承筵敎。豈不知聖意之務從簡嚴。而原啓擬律。或只請鞫問。或請勿待年用法。或請設鞫正刑。以此三者。合而爲一。則不成啓體。故雖欲相議較正。其勢末由。以此委折。欲一面達。故朝者求對。良以是也。而所懷書入之語。亦此意也。只緣臣等辭不達意。未能明的仰對之致。及夫傳啓之際。若或擅自裁節。則有非所懷書入之本意。故未免謄呈前啓矣。實無別般所執而然也。及承批旨。聖敎截嚴。繼有問啓之命。惶懍震越。不知所達云矣。敢啓。傳曰。不敢擅自裁節云云。大失臺閣之體。此問啓。豈可例批。勿施。可也。
정조 9년
李敬養啓曰。副校理尹長烈。副修撰李太亨牌不進。罷職傳旨今方捧入。而玉堂上下番俱空。已至多日。事甚未安。應敎尹㬦。自鄕上來云。卽爲牌招入直。何如。傳曰。允。
정조 9년
以副校理尹長烈。副修撰李太亨牌不進罷職傳旨。傳于安聖彬曰。只推。
정조 9년
安聖彬啓曰。玉堂上下番俱空。事甚未安。副校理尹長烈。副修撰李太亨。旣有只推之命。一體牌招。以爲推移入直之地。何如。傳曰。允。
정조 9년
傳于趙時偉曰。奉審承旨入侍。
정조 9년
兵曹參知前望單子入之。洪仁浩落點。
정조 9년
以持平閔昌爀牌不進罷職傳旨。傳于閔台爀曰。只推。
정조 9년
以司諫李思祚。正言李東稷李晴牌不進罷職傳旨。傳于安聖彬曰。只推。
정조 9년
李夔。以兵曹言啓曰。今日景慕宮展拜時。本曹堂上守宮及侍衛。當爲備員。而參議未差。參知李祖源受由在外。參議有闕之代。令該曹口傳差出。待下批牌招。以爲備員之地。何如。傳曰。允。
정조 9년
吏曹口傳政事。以尹東晩爲兵曹參議。
정조 9년
李敬養。以吏曹言啓曰。成均館學正金獜采。學諭玄杞。除拜後過限未肅拜。學諭林孝源。受由過限未上來。竝依例罷職。何如。傳曰。允。
정조 9년
安聖彬。以禮曹言啓曰。卽接永禧殿令參奉所報。則今日雨注。本殿第三室後面道里上外面。有滲漏二處。而一處則自本室南椽計之。爲第三椽。滲痕流入椽端。一處則爲第四椽。滲痕浸漬。而殿內壁面。則五峯屛後深邃。不得詳細奉審其滲痕。雨漏在於奉安至近之處云。不勝驚心。臣曹進去奉審後稟處。何如。傳曰。允。
정조 9년
李敬養。以忠勳府言啓曰。本府書寫忠義衛李儀鳳有頉代。嫡長忠義衛李應曄差下。依例以假郞廳稱號。何如。傳曰。允
정조 9년
安聖彬。以義禁府言啓曰。洪忠監司李得臣狀啓據刑曹粘目內。鎭岑前縣監李彦五。移本府處之事。允下矣。李彦五今方待命。卽爲拿囚之意。敢啓。傳曰。知道。
정조 9년
閔台爀。以義禁府言啓曰。兵曹前佐郞洪。佐郞許策等。拿問嚴處。尙瑞院前直長李普衍任希默。副直長李象鼎等拿處事。傳旨。啓下矣。許策李象鼎。今方待命。卽爲拿囚。洪。下去慶尙道軍威地。李普衍。洪忠道全義縣監。任希默。慶尙道義興縣監。俱在任所云。依例發遣府羅將。竝拿來。何如。傳曰。允。
정조 9년
趙時偉。以漢城府言啓曰。朴廷臣之盜佩馬牌。侵虐鄕民。自兵曹。因把上事。已爲草記。而日前自臣府。捉囚其假稱馬直同謀行惡者韓日金朴大興等矣。一體移送於捕廳。廷臣之所勒奪尙州民人金泰雄等錢一千四百餘兩。亦令該廳。一一推給。何如。傳曰。允。此外必有橫斂民間之事。使之詳覈。一一推及於廛市人等處。可也。
정조 9년
安聖彬。以右邊捕盜廳言啓曰。因兵曹草記批旨。偸馬牌僞造把上。卽前所未聞之事。此等奸宄之徒。不可不嚴法重繩。以懲日後。竝依草記施行。而元犯斯速跟捕。令該曹。究覈得情事。命下矣。自臣廳。亟發校卒。元犯朴廷臣竝與馬牌捉得。多般究覈。則罪人朴廷臣所供內。稱以宮監。行賂於兵曹馬色吏張運昌。僞造把上。圖得馬牌。首尾三年。變幻名字。出沒於湖嶺之間。或稱折受收稅。或托贖奴。或徵負債。巧作名色。侵虐小民之狀。箇箇直招。馬牌則送于尙瑞院。罪人朴廷臣。移送刑曹。照法勘處之意。敢啓。傳曰。知道。前後行惡及討食情節。一一取服。移送刑曹。各別嚴刑。照法處斷。
정조 9년
吏曹啓目粘。觀此承政院同副承旨閔台爀上疏。則以爲臣之所帶春秋兼銜。與知春秋金履素。有內外從應避之嫌。亟令有司。照例遞改亦爲白臥乎所。相避之法。在下當遞。閔台爀所帶春秋。依例減下。何如。判付啓。依允。
정조 9년
吏曹啓目粘。觀此敦寧都正李德傅上疏。則以爲臣旣無敦寧。官職去就。非所可論。亟賜遞改亦爲白有臥乎。元無敦寧。則揆以格例。不可仍置。依例改差。何如。判付啓。依允。
정조 9년
義禁府啓目。前宣傳官申暹申義顯李光遇金燨。前司鑰姜鳳喆等原情云云傳旨內。辭緣泛稱遲晩。所當請刑是白乎矣。曾經宣傳官。勿爲請刑。旣有先朝受敎。姜鳳喆段。所當請刑是乎矣。旣有時囚皆令捧公草記照律之命。竝只待判下擧行。何如。判付啓。除刑推照律爲良如敎。
정조 9년
義禁府啓目。尙瑞院副直長李象鼎原晴云云傳旨內。辭緣泛稱遲晩。所當請刑是白乎矣。旣有捧供草記照律之命。待判下擧行。何如。判付啓。旣非當該。分揀放送爲良如敎。
정조 9년
義禁府啓目。通津府使李得駿原情云云問目內。辭緣泛稱遲晩。所當請刑是白乎矣。曾經都摠經歷。勿爲請刑。旣有先朝受敎。且有捧供照律之命。待判下擧行。何如。判付啓。語極糢糊。事當更爲捧供。而當暑滯囚可憫。今日一體照律爲良如敎。
정조 9년
義禁府啓目。兵曹佐郞許策原情云云傳旨內。辭緣泛稱遲晩。所當請刑是白乎矣。旣有捧供草記照律之命。待判下擧行。何如。判付啓。不知亦罪。況伊日當該乎。且其爰辭。欲與奸吏較辨。所爲亦甚駭然。此等郞官。各別嚴處。可以懲後。參考相當律文。照勘草記爲良如敎。
정조 9년
義禁府啓目。兵曹佐郞李東植原情云云傳旨內。辭緣泛稱遲晩。所當請刑是白乎矣。旣有捧供草記照律之命。待判下擧行。何如。判付啓。除刑推。以草記照律爲良如敎。
정조 9년
乙巳五月二十七日寅時。上詣景慕宮展拜入侍時。行都承旨李敬養。行左承旨鄭宇淳。右承旨洪仁浩。左副承旨林濟遠。右副承旨李夔。同副承旨閔台爀。檢校直提學徐有防。二直提學朴祐源。檢校直閣徐龍輔鄭東浚。檢校待敎尹行任。假注書尹悌東李德鉉。記注官金健修。記事官金鳳顯。以次詣閤外。左通禮跪啓請外辦。上具翼善冠衮龍袍。乘輿出貳極門。由月覲門。入日瞻門。至降輿所。降輿入大次。時至。左通禮啓請外辦。上仍詣版位前北向立。左通禮啓請鞫躬再拜興平身。上行禮如儀。仍詣廟內奉審。還入大次。左通禮啓請外辦。上乘與出月覲門。由貳極門還內。諸臣以次退出。
정조 9년
乙巳五月二十七日辰時。上御重熙堂。戶房承旨入侍時。右承旨徐龍輔。假注書李德鉉。記注官金健修。記事官尹行任。稟事閣臣鄭東浚。以次進伏訖。上命都承旨入侍。賤臣承命出。與李敬養偕入進伏。敬養曰。同罪未敍人。隨卽提稟事。曾有定式矣。前應敎尹㬦。前副校理申耆。前副修撰兪漢敬。前副校理李翼晉。前校理成德雨。前正言李晴。已爲蒙敍。而前副提學趙尙鎭。前校理李鼎運林道浩。前副校理成種仁李東郁。前修撰李錫夏。前掌令柳河源。方在同罪未敍中。故敢此仰達矣。上曰。敍用。可也。出擧條命書傳敎曰。時囚皆令今日捧供。草記照律。命書榻敎曰。新除授承旨。牌招察任。又命書傳敎曰。在外兵曹堂上許遞。前望單子入之。又命書傳敎曰。左副承旨馳詣永禧殿雨漏處。奉審以來。仍命退。承史以次退出。
정조 9년
乙巳五月二十七日酉時。上御誠正閣。坐直承旨入侍時。行左承旨趙時偉。假注書李德鉉。記注官金健修。記事官金鳳顯。以次進伏訖。上曰。政官出去與否。注書出去知入。可也。賤臣承命。出問回奏曰。政官之出去。已久云矣。上命書榻敎曰。永禧殿令入侍。賤臣承命出。與永禧殿令申史源偕入進伏。上曰。殿內則無滲漏處乎。史源曰。殿外則多有雨漏處。而殿內則絶無矣。上曰。汝入直之官乎。史源曰。然矣。上曰。俄者承旨。以奉審次出去。汝亦速爲出去。一體奉審。可也。史源承命退出。仍命退。承史以次退出。
정조 9년
乙巳五月二十七日酉時。上御誠正閣。奉審承旨入侍時。左副承旨安聖彬。假注書李德鉉。記注官金健修。記事官金鳳顯。以次進伏訖。上命進前。聖彬進前曰。臣承命馳詣永禧殿奉審。則第三室後簷椽木。有雨漏處。而殿內壁面。則五峯屛後。窄難容身。且日勢已暮。不能詳細奉審。而以竹裹紙。按摩審察。則少無濕紙之患。雖或乍爲滲漏。似不大段矣。上命書傳敎曰。今聞奉審承旨回奏。永禧殿第三室後簷椽木。有雨漏處。係是正殿也。壁上修改之節。待晴卽當擧行。而與殿內雨漏稍異。似無移還安節。戶禮判進去奉審。仍又詳考前例。令禮曹卽爲草記。年前因雨漏修改。躬詣本殿。董視工役。而前後面蓋瓦。幾皆一新修改矣。今又有此執頉。此蓋燔瓦不堅緻故耳。若無別般矯弊之擧。今番修改處。又將非久執頉。此意令戶判知悉。修改時瓦品。各別精擇待令。前戶判。曾以燔瓦事。有出擧條申飭者。其後未有實效。亦令戶判。另究修擧之方。無或如前抛置。大抵瓦署。作一冗司。所謂官員。非守部末仕。卽武科壯元。此輩何以行號令於頑悍下屬乎。卽令吏曹。他司官員中另擇相換。使卽相議本署提調及戶判。釐正弊瘼事。分付。又命書傳敎曰。移還安事體至重。今番雨漏處。依年前璿源殿北簷雨漏修改例。或可自簷外設雲梯。從便修改乎。戶判使之進去奉審者。專爲移還當否也。此意知悉。年前修改時。以未久執頉。當該官員。當有處分。已令分付該曹。今番雨漏處。果是年前修改處乎。此亦詳審草記。戶郞適以兼史入侍。亦令筵敎。往復于判堂。使之仔細奉審。仍命退。承史以次退出。
정조 9년
行都承旨李敬養坐直。行左承旨趙時偉坐。行右承旨鄭宇淳式暇。左副承旨安聖彬坐。右副承旨李夔坐。同副承旨閔台爀坐直。注書朴能源病一員未差。假注書尹悌東仕直李德鉉仕。事變假注書李宗烈仕。
정조 9년
閔台爀啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 9년
以執義洪周萬。司諫李思祚。正言李東稷李晴牌不進罷職傳旨。傳于閔台爀曰。只推。
정조 9년
閔台爀啓曰。執義洪周萬。司諫李思祚。正言李東稷李晴。旣有只推之命。一體待開門牌招。以爲次對進參之地。何如。傳曰。允。
정조 9년
閔台爀啓曰。明日次對。兩司當爲進參。除在外傳旨未下疏批未下外。呈告人員。竝待開門牌招。何如。傳曰。允。
정조 9년
傳于趙時偉曰。戶禮判入侍。
정조 9년
傳于李敬養曰。都承旨入侍。
정조 9년
以承旨房望。傳于李敬養曰。房仍。吏房爲禮房。
정조 9년
傳于李敬養曰。昨日申前有捧供之命。而始於今日午後入啓。且以照律公事言之。昨命照律。今日始爲之。罪人姓名。亦有誤書。當該禁府堂上遞差。
정조 9년
傳于李敬養曰。校正之役相妨。同義禁李秉模許遞。
정조 9년
吏曹口傳政事。瓦署別提劉國良。軍資監主簿李啓源相換。
정조 9년
兵曹口傳政事。副司果成種仁單付。
정조 9년
以吏曹參議徐鼎修牌不進罷職傳旨。傳于李夔曰。只推。
정조 9년
李敬養啓曰。吏曹參議徐鼎修。旣有只推之命。一體牌招。何如。傳曰。允。
정조 9년
李敬養啓曰。吏曹判書李命植。參判沈豐之。參議徐鼎修牌不進。罷職傳旨及推考傳旨。今方捧入。而開政命下之後。如是違牌。不卽擧行。事甚未安。判書參判。更爲牌招。何如。傳曰。允。
정조 9년
李敬養啓曰。吏曹判書李命植。參判沈豐之再牌不進。推考傳旨今方捧入。參議徐鼎修陳疏入啓。而開政命下之後。連事違召。不卽擧行。事體所在。誠極未安。所當更請牌招。而係是一日三牌。何以爲之。傳曰。判書參判。更卽牌招。
정조 9년
李敬養啓曰。吏曹判書李命植。參判沈豐之三牌不進。推考傳旨今方捧入。而開政命下之後。連事違召。終不承膺。揆以事體。誠極未安。所當更請牌招。而係是一日四牌。何以爲之。敢稟。傳曰。苟欲體諒。何必如是牌招。日事違召。徒傷事體。來頭登筵時。亦當下敎。與參判更卽牌招。
정조 9년
有政。吏批。判書李命植。參判沈豐之進。都承旨李敬養進。以安策爲校理。成種仁爲修撰。嚴思晩爲右尹。金宇鎭爲敦寧都正。李晩秀爲刑曹正郞。
정조 9년
兵批。判書趙時俊。參判申益彬。參議尹東晩病。參知洪仁浩進。同副承旨閔台爀進。副司直趙尙鎭李祖源單付。
정조 9년
李敬養。以弘文館言啓曰。本館上番闕直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 9년
李敬養。以吏曹言啓曰。禮曹佐郞金履翼。身病猝重。勢難察任云。今姑改差。何如。傳曰。允。
정조 9년
趙時偉。以戶曹言啓曰。本曹貸來宣惠廳米六千石內。今朔貢價分排條三千石。還報惠廳。分給貢價之意。敢啓。傳曰。知道。
정조 9년
李敬養。以禮曹言啓曰。永禧殿第三室有頉處。戶禮判進去奉審後。草記事。命下矣。臣履素。進詣永禧殿。與戶曹判書臣趙㻐。第三室雨漏處奉審。則當室後面道里上外壁滲漏二處內。一處則自本室南椽計之。爲第三椽。而滲痕流至椽端。一處則爲第四椽。而滲痕浸濕於道里。延及春舌下。以木尺幾至半尺餘。南北橫徑。亦可爲尺餘。而殿內壁面則五峯屛後。窄難容身。不能詳細奉審者。果如殿官所報。以外面推移審度。則屛後壁面。難保其必無沾濕之慮。而以奉支竹。裹紙按摩。仔細審察。少無濕氣之染紙。則內壁無頉。可以揣知。今此外面滲漏之處。簷設雲梯。亦足完役。本殿雖無可據之例。移還安事體至重。且有璿源殿已行之規。今亦依此擧行。恐合事宜。待快晴卽爲擇日修改。而至於年前修改之處。乃是殿內前面燭床之上。與今番雨漏處。前後逈別之意。敢啓。傳曰。知道。設梯改瓦。旣有眞殿已行之例。則本殿謄錄中已例有無。不須說也。第三室若有移奉之擧。則各室亦當移奉。卽此一款。事面重大。決不可遽議移奉。修改待晴擇日。而簷外設梯改瓦事。分付。雖不移奉。豈敢不躬詣奉審。修改日展拜。待竣役還宮。以此知悉。修改宜有告事由之節。當日曉頭。遣官先爲設行。可也。
정조 9년
李夔。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 9년
李敬養。以司饔院都提調提調之意啓曰。蘇魚所監捉官所報內。本所進上各種魚鮮。今幾畢封。而其中生大蝦箭捉。極爲零星。在前四月內畢封者。延至于今月。漁漢輩各別申飭。多般求聚。僅僅繼封。而今旣節晩。幾乎絶種。元進上一千箇內。未封爲一百六十五箇。撤箭隔日。萬無限內準封之望。不得已以他可合魚物代封之意。入啓。變通爲請。進上事體。何等重大。而當節旣未準納。到今請以代封者。極爲未安。當該監捉官。令該府處之。下吏令攸司科治。而卽今生大蝦節晩難得。事勢似然。所當依所報代封。而莫重御供。自下不敢擅便。惶恐。敢啓。傳曰。代捧。此後如有所捉不敷之時。以他種魚物。直爲代捧。只以代捧之意草記事。定式施行。官員下吏論罪事。竝勿論。可也。
정조 9년
閔台爀。以義禁府言啓曰。時囚皆令今日捧供草記照律事。命下矣。時囚罪人金履中。掌內臭載。雖有自明。當初本道摘奸之後。旣以指的論啓。參以兩邑守令之供。自歸高陽。地方官不善護送之罪。在所難免。依本律施行。兪漢緯李得駿等。其所爲說。雖有可據。互相陳辨。跡涉推諉。不可無飭。罪取考律文。則續大典漕轉條有曰。漕船上來時。沿邑護送不用心守令僉使萬戶罷黜。大明律不應爲條有曰。凡不應得爲而爲之者笞四十。名例云犯私罪笞四十。附過還職。大典推斷條有曰。犯枉法受贓外。笞杖竝收贖云矣。金履中罷黜。兪漢緯李得駿等。各笞四十收贖。附過還職。申暹李義顯李光遇金燨姜鳳喆等傳旨內旣在門內。不能禁戢罪。李東埴傳旨內直處雖曰稍間。不能登時摘發。罪取考律文。則大明律宮殿門擅入條有曰。擅入宮殿門。杖六十徒一年。門官及守衛官失覺察者減三等。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。申暹申義顯李光遇金燨姜鳳喆李東埴等。杖六十徒一年。減三等。各杖八十收贖。奪告身三等放送。許策傳旨內被其欺瞞。矇不覺察。竟致把上之圖出者。事未前聞。極爲寒心。拿問嚴處原情公事判付內。不知亦罪。況伊日當該乎。且其爰辭。欲與奸吏較辨。所爲亦甚駭然。此等郞官。各別嚴處。可以懲後。參考相當律文照勘。罪取考律文。則大明律對制上書詐不以實條有曰。若推按問事報上不以實者。杖八十徒二年。同律詐僞制書條有曰。若詐爲六部文書套畫押字。盜用印信者。杖一百流三千里。當該官司知而聽行。與同罪。名例云二罪俱發。以重者論。大典推斷條有曰。犯私罪杖一百以上決杖。告身盡行追奪。大明律犯罪存留養親條有曰。若犯徒流者。父母老疾。應侍家無以次成丁。止杖一百。餘罪收贖。存留養親。先朝受敎內。王府決杖者。代以金贖矣。許策父年七十七。母年八十云。告身盡行追奪。杖一百流三千里。收贖放送。何如。傳曰。允。照律諸囚。如有公議。各減一等。金履中兪漢緯李得駿等事。所管掌內。尙不明査。若論推諉較辨之罪。三倅毫無輕重。一倂以同罪勘放。以懲他守令。護送不用心。對供不以實者申暹申義顯李光遇金燨姜鳳喆李東埴等。竝於本律。以公罪勘放。許策事更思。安知非奸吏手自僞着。到今反欲推諉於郞官乎。此一款更加詳覈。然後決折照律。姑爲安徐。仍以此意。分付該曹該吏處。添問目取招以聞。此囚則待刑曹判下照律。而聞渠父母之年俱篤老云。滯囚宜念。今姑放送。待査事究竟。還囚照律。可也。
정조 9년
閔台爀。以義禁府言啓曰。時囚罪人金履中罷黜。兪漢緯李得駿等。笞四十收贖。附過還職。申暹申義顯李光遇金燨姜鳳喆李東埴等。杖八十收贖。奪告身三等。許策。告身盡行追奪。而杖一百流三千里收贖事照律草記批旨內。如有功議各減一等。金履中兪漢緯李得駿等。以三倅毫無輕重。一倂以同罪勘放。申暹申義顯李光遇金燨姜鳳喆李東埴等。竝於本律。以公罪勘放。許策。今姑放送。待査事究竟。還收照律事。命下矣。金履中。依兪漢緯李得駿等所照律。以不應爲律。笞四十收贖。附過還職。而金履中六代祖尙憲。靖社原從功臣。李得駿四代祖壽昌。扈聖原從功臣。兪漢緯曾祖命一。保社原從功臣云。竝功減一等。笞三十收贖。申暹申義顯李光遇金燨姜鳳喆李東埴等。以公罪各杖八十收贖。而申暹六代祖黯。扈聖功臣。姜鳳喆五代祖孝元。扈聖功臣云。竝功減一等。杖七十以公罪收贖。許策。今姑放送。待査事究竟。還囚照律。申義顯李光遇金燨李東埴等。無功議之意。敢啓。傳曰。知道。
정조 9년
閔台爀。以左邊捕盜廳言啓曰。本廳從事官蔡顯一。身病猝重。勢難察任。改差。何如。傳曰。允。
정조 9년
原春監司李時秀狀啓。六月令宗廟薦新生銀口魚。節序差早。限內不得封進。惶恐待罪事。傳曰。勿待罪事。回諭。
정조 9년
禁府啓目。鎭岑前縣監喪人李彦五原情云云問目內。辭緣泛稱遲晩。所當請刑是白乎矣。喪人勿爲請刑。旣有先朝受敎。議處。何如。判付啓。依允。
정조 9년
吏曹參議徐鼎修疏曰。伏以。臣於千萬夢寐之外。伏奉除旨。以臣爲吏曹參議者。臣誠驚惶怵惕。莫省措躬之所也。夫銓衡重任也。佐貳峻選也。其於甄別淑慝。激揚淸濁。一皆與聞。雖使藻品夙著。地望俱優者當之。猶且逡巡却顧。況闒葺如臣。聵劣如臣。尙可彷彿於是職乎。噫。本末長短。莫逃淵鑑。知臣之明。惟我殿下。臨之在上耳。臣跡本單寒。而四乏墻壁之倚。姿又儱侗。而一無斗筲之能。特蒙陶鑄之恩。驟列淸顯之塗。冥擿無方。瘡疣畢露。每一循省。惶汗浹背。雖在尋常官職。尙不克任使。今遽畀之以銓選。責之以鑑識。則是奚異求明於瞽。强躄以趨也耶。至於器淺易濫。福眇招災。猶屬一身狼狽。固不足恤。而將使淸朝妙選。由臣而蕩然。天官華銜。自臣而壞了。則是豈細故也哉。噫。臣受恩如天。圖報無階。區區所自效者。惟當度力量已。揆分守拙。斂跡於睢盱之場。竭誠於奔走之役。庶幾爲不報之報。斷斷此心。寤寐如結。年前之待罪郞官也。迫怵嚴敎。暫時冒膺。而旋因移職之命。獲全循墻之願。至慈者天。無物不遂。臣於此。可不仰首。嗚呼。以暴肝膈之懇。以丐終始之惠乎。開政有命。庚牌踵臨。而執迷難變。承膺無路。玆陳短章。仰瀆崇嚴。伏乞聖慈。察微諒之莫回守株。軫公器之不容濫觴。亟命鐫遞臣職。仍治違傲之罪。使官方重朝綱肅。不勝幸甚。答曰。省疏具悉。爾其勿辭察職。
정조 9년
傳于李敬養曰。參議批下。一體牌招參政。
정조 9년
乙巳五月二十八日辰時。上御重熙堂。都承旨入侍時。行都承旨李敬養。假注書尹悌東。記注官金健修。記事官尹行任。檢敎直閣徐龍輔。以次進伏訖。上曰。禮戶判來待乎。注書出去知入。可也。賤臣承命回奏曰。皆已來待云矣。命書榻敎曰。右副承旨與來待重臣。校正閣臣入侍。仍命退。諸臣以次退出。
정조 9년
乙巳五月二十八日巳時。上御誠正閣。右副承旨與來待重臣入侍時。行戶曹判書趙㻐。禮曹判書金履素。右副承旨李夔。假注書李德鉉。記事官金鳳顯尹行任。以次進伏訖。上命戶禮判進前曰。昨日奉審永禧殿。則分明不爲移奉。而可以修改乎。㻐曰。昨日奉審時。日已昏黑。殿內殿外。不得詳細奉審。而有奉審後。草記之敎。故雖不得不草記。而莫重大事。不能詳知。泛爲草記。方此惶恐待罪矣。上曰。日旣昏黑。則不得詳細奉審。勢所固然。何必不安。履素曰。第三椽則滲痕。流至椽端。第四椽則滲痕。浸濕於道里。以及春舌。殿內壁面。則五峯屛後。窄難容身。不能詳細奉審。而以竹裹紙。按摩審察。則少無濕紙之患。雖或乍爲滲漏。似不大段矣。上曰。移還安事體至重。何以爲之。則可安於心乎。履素曰。移還安之節。旣有璿源殿已行之例。依此擧行。似好矣。上曰。戶判之意。何如。㻐曰。移還安之節。旣是禮曹職掌。則臣之定式告達。實有越職言事之嫌。且事體至重。如臣蔑識。決難獻議。上曰。何如是固執。只言所見。可也。㻐曰。聖敎旣如此。則臣何敢違越。移還安之際。似多不安之事矣。上曰。前此修改時。前面則修改。而後面則初不修改云。此何故也。㻐曰。似是移奉於後面。故後面則不得修改矣。上曰。移還安事體。極爲重大。雖不移奉。足爲修改處。則只聞一二殿屬之言。遽然移奉。創出無前之例。未知如何矣。殿屬則必欲長大其事。其言固不可盡信。昔在先祖時。不有故爲破瓦。以生滲漏處之事乎。如此之弊。各別禁斷。似好矣。且滲漏處。或有今番滲漏。而後不爲滲漏者。修改之遲延。雖甚不安。而姑待後日之雨。以觀復爲滲漏與否。如何。履素曰。此則似爲不安矣。後若有大雨。滲漏之延及甚廣則。奈何。上曰。然矣。上曰。凡事各別申飭。似好矣。㻐曰。前戶判。有出擧條申飭者矣。上曰。前戶判之擧條。亦是末事。近來觀卿之事。典守則極矣。而凡理事之善不善。不但在於典守而已。變革流來之弊爲上策。卿須着力爲之。㻐曰。臣本才駑。不合於理事之任。判書變通則誠好矣。上曰。予之所嘗慨然於卿者。以卿固執耳。卿之固執變通。則似必有補於國事矣。履素曰。以元陵守護軍換給事。有所仰達矣。田畓結數。終不相當。而今此變通。專出於耕作奠居之意。則田畓之散在各處。遠或至於八九十里者。實非從便之本意。欲其附邇劃給。以便農作。則三四十里之間。田多畓少。殆半不足。而若使較量結數。參計田畓以給。則一人所授。似至十七八斗落矣。方與惠堂商確之際。陵軍輩來訴臣曹。以爲廣州抱川。境壤相錯。兩邑之邇。反或勝於本州。而各衙營所管土地。亦在廣抱間。自願劃得。故其遠邇多少。纔令本道。詳爲踏給。而來往之際。自致時日間遲滯。故敢此仰達矣。上曰。依此爲之。甚好矣。命書傳敎曰。瓦署官員。口傳相換。又命書傳敎曰。政官牌招開政。命退。諸臣以次退出。
정조 9년
行都承旨李敬養坐。行左承旨趙時偉坐。行右承旨鄭宇淳坐直。左副承旨徐鼎修坐直。右副承旨安聖彬坐。同副承旨曺遠振未肅拜。注書朴能源病一員未差。假注書尹悌東仕李德鉉仕直。事變假注書李宗烈仕。
정조 9년
來初一日輪臺。取稟。傳于李敬養曰。爲之。
정조 9년
李敬養啓曰。卽者議政府錄事來言。左議政洪樂性。嚴敎之下。萬萬震懍。求死不得。走伏金吾門外。恭俟鈇鉞之誅云。仍納命召。何以爲之。敢稟。傳曰。俄筵云云。豈足曰嚴敎乎。箚批中堪聞二字。卿等亦已堪聞。則至今如是處義。實莫曉也。安心勿待命事。遣史官傳諭。仍傳命召。
정조 9년
李敬養啓曰。卽者義禁府都事來言。左議政洪樂性。今方待命於金吾門外云。係是大臣去就。敢啓。傳曰。知道。
정조 9년
李敬養啓曰。卽者敦寧府錄事來言。領敦寧鄭存謙。昏錯益著。罪負轉深。伏聞筵敎。震懍罔措。走伏金吾門外。恭俟鈇鉞之誅云。係是大臣去就。敢啓。傳曰。左相待命批旨。悉已諭之。卿等安心勿待命事。遣史官傳諭。
정조 9년
徐鼎修啓曰。卽者中樞府錄事來言。判府事徐命善李徽之李福源。昏錯益著。罪負轉深。伏聞筵敎。震懍罔措。走伏金吾門外。恭俟鈇鉞之誅云。係是大臣去就。敢啓。傳曰。左相待命批旨。悉已諭之。卿等安心勿待命事。遣史官傳諭。
정조 9년
李敬養啓曰。卽者義禁府都事來言。領敦寧鄭存謙。判府事徐命善李徽之。左議政洪樂性。判府事李福源。今方待命於金吾門外云。係是大臣去就。敢啓。傳曰。知道。
정조 9년
記注官金健修書啓。臣敬奉聖敎。馳往傳諭于中部堅平坊典醫監契領敦寧鄭存謙。判府事徐命善李徽之。左議政洪樂性。判府事李福源待命處。則以爲臣等罪在罔赦。聯箚請譴。及奉批旨。二字下敎。萬萬非臣子所敢承聞。衷情抑塞。按住不得。走伏金吾。惟願遄伏刑章。不意史官辱臨。溫諭誕宣。臣等罪未蒙勘。恩反踰分。相顧感泣。罔知所措。第伏念絲綸之體。至爲嚴重。今因臣等之不忠無狀。致有責躬之聖敎。若使臣等晏然承受。恬然還歸。則國體虧矣。臣分蔑矣。鄭重之諭雖降。震迫之忱轉切。聖批未反汗之前。無非臣等泥首俟勘之日。恩旨之下。不得祗承。伏地戰慄。不知所達云矣。敢啓。傳曰。知道。二字云云。指何句耶。爲卿等敦迫之語。反作引義之端。滿心歉愧。無以爲諭。安心勿待命事。更遣史官傳諭。見今日氣蒸熱。卿等之竟夕勞攘。曷任奉念。更望諒予至意。卽爲還第事。一體傳諭。
정조 9년
安聖彬啓曰。卽者左議政洪樂性。又使錄事來言。伏奉批旨。轉益震懍。冒萬死更爲胥命。惟願遄被嚴誅云。仍納命召。何以爲之。敢稟。
정조 9년
徐鼎修啓曰。卽者領敦寧鄭存謙。又使錄事來言。負犯至重。未卽蒙勘。惶隕震迫。轉益罔措。冒萬死更爲待命。祗俟嚴誅云矣。敢啓。
정조 9년
徐鼎修啓曰。卽者判府事徐命善李徽之李福源。又使錄事來言。負犯至重。未卽蒙勘。惶霣震迫。轉益罔措。冒萬死更爲待命。祗俟嚴誅云矣。敢啓。以時原任大臣更爲待命啓辭。傳于李敬養曰。安心勿待命事。更遣史官傳諭。時原任大臣處。仍傳命召。
정조 9년
傳于李敬養曰。左副承旨入侍。
정조 9년
傳于鄭宇淳曰。承旨前望單子入之。
정조 9년
承旨前望單子入之。徐鼎修林錫喆落點。
정조 9년
傳于鄭宇淳曰。新除承旨。牌招察任。
정조 9년
以右副承旨林錫喆牌不進罷職傳旨。傳于鄭宇淳曰。許遞。前望單子入之。
정조 9년
以執義洪周萬。司諫李思祚。正言李東稷李晴牌不進罷職傳旨。傳于鄭宇淳曰。只推。更爲牌招。兩司長官。一體牌招。
정조 9년
李敬養。以弘文館言啓曰新除授校理安策。時在京畿加平地。修撰成種仁。時在高陽地。經筵入番事緊。請竝斯速乘馹上來事下諭。傳曰。依啓。
정조 9년
鄭宇淳。以吏曹言啓曰。今此宗廟景慕宮朔祭大祝。前校理林道浩。前掌令沈興永塡差。而時無職名。令該曹口傳付軍職。何如。傳曰。允。
정조 9년
安聖彬。以戶曹言啓曰。癸卯七月永禧殿修改時傳敎考出後。監董人員草記論罪事。命下矣。取考臣曹所在謄錄。則元無傳敎謄置之事。實無憑據。論罪之擧。何以爲之。敢稟。傳曰。以口傳下敎之故。似不謄置。且伊時注書遞易之故。筵說中。只書分掌董役官吏姓名。此一節亦無載錄。然則置之。可也。
정조 9년
李敬養。以禮曹言啓曰。觀此洪忠監司李得臣。因公山幼學崔鍾命上言。其亡父道觀四兄弟行誼。令道臣査實啓本。則論列邑報。附陳已見。令該曹稟處矣。崔道觀四兄弟。孝友卓異。苟如邑報。則竝施棹楔。似無不可。而道臣査啓。旣以不入於前後抄啓。旌褒一款。有難遽議云。旌閭重典。雖非可論。朝家旣聞之後。不可以事在久遠。終涉干恩。仍而置之。特令該道道臣。各其奉祀人處。食物使之題給。以勸遐俗孝友之風。恐合事宜。而係干恩典。不敢擅便。上裁。何如。傳曰。孝行之外。行蹟卓然。棹楔豈惜。然道啓旣如此。有難直下恩典。姑先依草記。題給食物。來頭孝烈抄啓時。使之一體登聞事。分付。可也。
정조 9년
安聖彬。以兵曹言啓曰。卽接南所衛將牒報。則金虎門入直軍兵直所外壁築墻處。一間許頹落。椽木棟樑間多滲漏。亦爲破傷云。令紫門監。爲先以杻把子。實圍排。待晴卽時竝爲修築。而把守軍兵。仍以本處入直砲手。嚴加守直之意。敢啓。傳曰。知道。
정조 9년
鄭宇淳。以訓鍊都監言啓曰。依兵曹草記。金虎門入直軍直所外壁築墻處。一間許滲漏頹落處。把守軍兵。以本曹入直砲手。限修築間。仍爲嚴加守直之意。敢啓。傳曰。知道。
정조 9년
鄭宇淳。以刑曹言啓曰。因承政院啓辭。兩司該吏隷。令兵曹棍問査出。亦令移付有司。以攔入宮殿門律論事。命下矣。卽接兵曹移文。則攔入罪人司憲府書吏孫後策黃大成安遇得高尙軫朱景雲。司諫院書吏金貴得金光宇文應祥李益中朴東源廉孝選等十一名。査出以來。而謹按律文。則大明律擅入宮殿門條有曰。擅入宮殿門者。杖六十徒一年。孫後策等依此律。各決杖六十後。孫後策洪忠道洪州牧。黃大成淸風府。金光宇丹陽郡。文應祥延豊縣。廉孝選瑞山郡。朱景雲黃海道新溪縣。金貴得載寧郡。李益中瑞興縣。安遇得原春道楊口縣。高尙軫金城縣。朴東源平昌郡。竝定配所押送之意。敢啓。傳曰。殘邑徒流夥然。在所當念。渠輩所犯。關係不輕。以兩南西北遠地中。更定配所押送。可也。
정조 9년
鄭宇淳。以刑曹言啓曰。兩司下吏定配草記批旨內。殘邑徒流夥然。在所當念。渠輩所犯。關係不輕。以兩南西北遠地中。更定配所押送可也事。命下矣。依傳敎。孫後策咸鏡道利城縣。安遇得北靑府。金貴得端川府。朴東源洪原縣。朱景雲平安道熙川郡。金光宇孟山縣。文應祥陽德縣。高尙軫慶尙道丹城縣。李益中蔚山府。黃大成全羅道長興府。廉孝選樂安郡。更定配所。卽爲押送之意。敢啓。傳曰。知道。
정조 9년
鄭宇淳。以右邊捕盜廳言啓曰。漢城府盜佩馬牌罪人朴廷臣。同謀韓日金朴大興等移送捕廳草記批旨內。此外必有橫斂民間之事。使之詳覆。一一推給於廛市人等處可也事。命下矣。依傳敎。韓日金朴大興等處。發問目嚴加究覈。則日金所供內。以爲矣身。不過廷臣之使喚人。大興卽廷臣之弟。而隨往廷臣於湖嶺之罪。萬死無惜。至於京中廛市人等處。元無作犯之事。故多般究問。一如初辭。而元犯朴廷臣。旣已移法司。此兩漢。一體移送秋曹。照律嚴處。何如。傳曰。允。
정조 9년
大司憲蔡弘履。行大司諫南玄老。執義洪周萬。正言李東稷李晴。副修撰李太亨。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
大司憲蔡弘履。行大司諫南玄老。執義洪周萬。正言李東稷李晴。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英才斗恒。更令王府。設鞫嚴問。期於得情。夬正典刑。答兩司曰。不允。
정조 9년
大司憲蔡弘履。執義洪周萬。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施拏賊之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請李光殷。設鞫嚴問。期於得情。依律處斷。請渭原郡定配罪人炯魯。亟寢發配之命。仍令王府。設鞫得情。夬正王法。答府曰。不允。第九件事十件事。亟停勿煩。
정조 9년
行大司諫南玄老。正言李東稷李晴。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更今王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請荐棘罪人樂彬。亟令王府設鞫。一竝究覈。明正典刑。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。新除授獻納洪樂淵。時在洪忠道公山地。請斯速乘馹上來下諭事。答院曰。不允。第十五件十六件事。亟停勿煩。下諭事依啓。
정조 9년
領敦寧鄭存謙。判中樞府事徐命善李徽之。左議政洪樂性。判中樞府事李福源等箚曰。伏以。臣等性昏識闇。隨事瞢迷。始犯不誠之罪。終陷無嚴之科。嶺海鈇越。猶屬輕典。而一日二日。威罰不加。臣等自同於無事。聖上處之以不治。歸身司敗。亦云晩矣。而近侍荐臨。勿胥有命。臣等聚首感惶。汗涕交逬。噫。臣等之罪。臣等自知。前席晉對。聖敎諄複。而忝叨承弼。無一對揚。臣等之罪也。金吾泥首。嚴譴宜俟。而徑還私次。擧措顚倒。臣等之罪也。至於批旨中。不敢聞之敎。是豈臣子昧然承受者。而恬無變動。若罔覺知。分義道理。掃地無餘。臣等之罪到此。而益無所逃矣。夫有罪必誅。國之常經。庶僚尙然。況大官乎。臣等縱不能協贊聖治。振肅綱紀。而顧何忍躬犯罪戾。倖逭郵罰。反以臣等之故。仰貽刑政之累乎。惶阨之極。聯陳短籲。冒沒瀆擾。冞增死罪。伏乞聖明。亟降嚴命。重勘臣等之罪。以昭邦憲。以勵臣分。不勝幸甚。取進止。答曰。省箚具悉卿等之懇。予固不誠。不能使卿等信聽。在卿等何有。卿等安心勿辭。卽起視事。仍傳曰。此批答。遣史官傳諭于時原任大臣。
정조 9년
鄭宇淳啓曰。領敦寧鄭存謙。又使錄事來言。聖批未蒙反汗。情踪逾益罔措。恩諭荐下。變動無路。冒萬死仍爲待命云矣。敢啓。
정조 9년
鄭宇淳啓曰。判府事徐命善李徽之李福源。又使錄事來言。批旨未蒙反汗。情踪逾益罔措。恩諭荐下。變動無路。冒萬死仍爲待命云矣。敢啓。
정조 9년
安聖彬啓曰。左議政洪樂性。又使錄事來言。批旨未蒙反汗。情踪愈益罔措。恩諭荐下。轉動無路。冒萬死仍爲待命。復納命召。何以爲之。敢稟。傳曰。卿等又復胥命云。何爲此萬萬過當之擧耶。急於敦迫。卽欲反汗。卿等所請之意。不知的在於何日何批何句何語何字。到此益覺不敏。卿等安心勿待命。卽爲還第。明當別遣承宣。問卿等本意。仍命抹改。予豈食言。切冀卿等之信聽事。史官卽爲傳諭于時原任大臣。仍傳命召于左議政。
정조 9년
義禁府啓目。甲山前府使宋迪中口招原情云云。更招嚴問之下。一向抵賴。終不直陳。究厥情狀。極爲痛駭。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。以渠處地。有渠干犯。今於置對之下。豈敢生意粧撰。今日紀綱。雖曰掃地。幺麽一囚。不得取服。此等王府。置將安用。此供辭勿施。待後坐起。更加嚴問。期於輸款。又復如前期隱。當刑推得情。此意添問目取招爲良如敎。
정조 9년
乙丑五月二十九日卯時。上御誠正閣。奉審承旨入侍時。左副承旨安聖彬。假注書尹悌東。記事官金鳳顯尹行任。以次進伏訖。上曰。奉審則殿內無滲漏處。而前後面滲漏。爲幾處耶。聖彬曰。臣承命奉審。則第三室後面昨日滲漏處。南邊第三椽滲下。自道里至長舌下壁板道里。廣木尺或尺餘或寸餘。第四室前面外楹上滲漏。自道里內。至道里外。長三尺。第四室五室間樑頭滲漏處。長廣木二寸餘。第五室閤門外南邊第二椽滲漏處。自道里上椽頭。至前楹道里上。廣木尺一尺許。北挾室雨漏處。自春椽第三椽滲下。至道里下長舌。廣木尺一尺餘矣。上曰。然則滲漏諸處。與御眞奉安所。皆遠乎。聖彬曰。稍間矣。上曰。禮戶判及癸卯年修改時戶判。竝令入侍。可也。賤臣承命出。與趙㻐金履素徐有隣偕入進伏。上曰。滲漏處修改時。不爲移還安。事甚未安。卿等之意。何如。㻐曰。殿上修改。事體至重。無論楹內楹外。工匠登役。極涉惶悚。移還安之禮。恐不可不行矣。履素曰。不爲移還安。恐是便宜之道。戶判之言。合宜矣。有隣曰。係是多處有頉。則移還安之擧。在所當行矣。上曰。昨日則雨漏處。不過是後面。雖設梯修改。未有不可。而今則漏處旣多。工役不小。其在愼重之道。當有移還安之擧。已爲擇日乎。履素曰。初擇則以初四日爲之。而使術業精明者。當更爲推擇矣。上曰。本殿卽肅廟朝造建。而執頉處雖自來多矣。近尤頻數可悶。今番漏處。果非癸卯年修改處乎。㻐曰。未敢的知。而問于殿監曹隷。皆無所知之矣。上曰。其時郞官。誰也。有隣曰。沈定鎭林濬浩矣。上曰。修改未久。每致有頉。其在重其事之道。其時官員。營有勘罪之擧。而今番漏處。的未知再昨年修改處。故姑未論勘矣。命書傳敎曰。俄下傳敎若何。而政院擧行。極爲駭然。當該承旨罷職。履素曰。卽見東關王廟守直官所報。則今番雨後。廟正殿東西虹霓門上內外及中門內外廡。有滲漏處云。待快晴擇日修改。何如。上曰。依爲之。出擧條仍命退。諸臣以次退出。
정조 9년
乙巳五月二十九日巳時。上御誠正閣。大臣備局堂上引見入侍時。左議政洪樂性。知中樞府事具善復。行吏曹判書李命植。行司直金魯鎭。行工曹判書李在協。行戶曹判書趙㻐。行副司直徐有隣。禮曹判書金履素。行副司直鄭好仁李在簡李柱國。兵曹判書趙時俊。咸春君李昌運。行副司直徐有大。吏曹參判沈豐之。行副司直李文源。右副承旨李夔。假注書李德鉉。事變假注書李宗烈。記事官金鳳顯尹行任。以次進伏訖。樂性進前曰。連日雨霏。又爲薰蒸。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。三農望雨之餘。甘霔浹洽。誠爲萬幸。而今日則似有稍過之慮矣。上曰。日前雨澤則連爲不足矣。今番之雨。誠幸甚幸甚矣。水標過無漲溢之患乎。善復曰。詣闕之際見之。則果爲過標矣。樂性曰。今則農事。可謂無慮矣。上曰。前頭尙遠。一念猶憧憧。不可放心矣。昨日之雨。水深八分。異於所料矣。樂性曰。臣之今日登筵。雖因賓對之久曠。廟謨之積滯。不得不唐突登筵。而臣之情地。萬萬惶悚。今此冒沒束帶。亦甚無嚴矣。上曰。今日之見卿。非爲次對。欲問臺臣之事矣。臺臣今日何不入來乎。日前請對。至有伏閤守閤之擧。有何緊急底事而然。今則旣不承膺於召牌。又不隨參於賓對。初何爲而請對。今何故而違召。前後判若兩截。豈有如許駭異之事乎。若以其時下隷之替治。爲引義之端。則下隷之替治。在於午前。所懷之書入。在於午後。臺廳傳啓。又在於夕時。則以此一端言之。臺臣之昨今違召。非避嫌非引義。此何道理。此何事體乎。仍命兼春秋出去。臺臣罷職傳旨。以只推頒布。更爲牌招。樂性曰。臺臣事。以出朝報者觀之。前後判異。擧措駭然。似不可無警飭之道矣。上曰。臺臣何足深責。自大臣。不免苟同。隨事含糊。予實有慨於卿等矣。樂性曰。半夜承批之後。尙切惶懍。何敢登筵。而及承聖敎。誨責備至。震越惶隕。罔知攸措。只緣臣不忠無似。濫叨具瞻之地。使朝象泮渙。國體屑越。速加退斥。改卜賢德。是臣區區之望也。第念頃日傳敎中。有臣子不敢聞之二字。惟願更加三思。特爲還收焉。上曰。不然矣。其時書禁令傳敎之時。豈不一聽卿等之言乎。至於臺啓律名外云云之說。亦從卿等之言。其時卿等。不以爲非。而向日筵中。卿等無一言可否。非但不爲可否而已。於洪秀輔黃昇源之疏。有若顧護者然。不曾別白以奏。此豈非有慨於卿等者乎。丙申春獄。亦以不敢言。有所禁令。惟彼夏賊。豈是丙申春獄之比。而乃於枝葉。以不忍聞之事。容易說及。卿等之意。豈非以予爲堪聞其不堪聞之言而然耶。且卿等之向日待命。只是塞責之意。卿等之事。何不實之甚乎。予則以不聞其言爲定。卿等退相告戒。此後則使不下言於夏賊。可也。履素進前。讀奏永禧殿官員報狀訖。上命書傳敎曰。左副承旨馳詣永禧殿。前簷雨漏處奉審以來。戶禮判亦爲進去。奉審後來待。仍敎曰。又察自外修改與否形止以來。又謂樂性曰。予之今日見卿。非爲次對而見之。一見卿等。欲說此事矣。朝廷之上。紀綱不立。不忍聞不忍言之事。容易說及。有若恒茶飯尋常說道。此豈非大可憂慮處乎。至於等閑回啓覆奏。猶屬餘事。初不欲聞之矣。大抵窮凶極惡之事。不爲說道。非不言而然。不欲掛齒而然。然則其不言。非緩討而乃嚴討。卿等豈不體諒此意。何待予之薄耶。樂性曰。今承聖敎。惶隕震越。豈敢一刻晏然於筵席乎。仍欲退出。上曰。此則過矣。俄者下敎。非但指卿一人而言。慨然於諸大臣而言。卿豈獨過引。樂性惶恐退出。諸備堂以次退出。上命在協進前曰。李奎緯供辭。何爲捧入乎。在協曰。供辭言極危悖。故諭之以告君之辭不當如是。且問目之外。不可擅及他說之意。使之刪去改納。則終不爲之。只刪八字。而此外則一字不可減云矣。上曰。八字云何。在協曰。彌天一網。飛走皆打云矣。上曰。飛走皆打。故渠亦入於打中之意耶。在協曰。似然矣。上曰。捧供於何時乎。在協曰。夜幾三更矣。上曰。徐判府事。今番又有所遭。誠怪異矣。在協曰。聞尹馹。果爲往見徐判府事云矣。而中間下語。隱然以渠之至此。歸咎於徐判府事矣。上曰。李奎緯與徐判府事。有戚誼乎。在協曰。聞是六寸親。而以御史時事。曾駁徐判府事矣。上曰。此是論金領府事時同論者乎。在協曰。然矣。上曰。尹馹亦似有不善爲之事矣。在協曰。未知如何。而其供辭。不可盡信矣。夔曰。李奎緯供辭。極其凶悖。臣等亦當措辭捧入。而未及爲之。極甚惶恐矣。不可不嚴加處分矣。上曰。自春坊時。予甚親待矣。今番雍容納供。則豈不好矣。而如此爲之。極爲駭悖矣。在協曰。其供辭中。多稱吾君或王臣云者。亦是殿下假借之故。其供辭之放恣。有所恃而然矣。上曰。其供辭。果有此意矣。今番則不可假借矣。在協退出。上曰。兼春秋出去。催促臺諫之牌去來。仍命書榻敎曰。同副承旨入侍。閔台爀承命進伏。上曰。何時出牌。而尙無消息。豈有如許道理。嚴囚兩司書吏。各別催促。台爀承命退出。上命書傳敎曰。日前托以臺啓釐正。諸臺詣閤請對。至有伏閤守閤之擧矣。昨今兩日。則雖牌招。輒皆違召。擧措極爲顚倒。去就亦甚郞當。若以下吏攔入事。爲引義之端云爾。則此亦不成說。所懷書入合啓傳啓。俱在攔入以後。況伊日筵敎。何等丁寧。本事關係。又何等重大。而一日二日。捱過爲事。此等臺體。前所未見。行公臺臣。一竝從重推考。上命右承旨入侍。鄭宇淳承命進伏。上曰。今日又爲式暇。何爲日日式暇乎。命書傳敎曰。諸道審理狀本。陸續來到。京曹回啓。不容遲滯。近見坐不坐單子。判堂連日懸病。未知病勢之如何。而事體所在。萬萬未安。刑曹判書金華鎭。從重推考。仍令自今日諸堂逐日仕進。啓下狀本。速爲回啓。又命書傳敎曰。禮房承旨馳詣宗廟景慕宮奉審。摘奸以來。命退。承史以次退出。
정조 9년
乙巳五月二十九日酉時。上御重熙堂。坐直承旨入侍時。左副承旨徐鼎修。假注書李德鉉。記注官金健修。記事官尹行任。以次進伏訖。上曰。大臣尙在待命所與否。出去知入。可也。賤臣承命。出問回奏曰。俄者大臣。各歸其家。今又入來待命所。而使錄事。來納命。召云矣。上曰。汝爲出去。問何爲復入之由。仍傳命召以來。賤臣承命馳往待命所。傳諭于大臣而回奏曰。問其復爲入來之由。則以爲俄者書啓批答中。有臣子不忍聞之二字。故不勝惶悚。玆敢相率入來待命云。而作書啓以給之。故持而入來矣。上曰。二字云何。賤臣曰。不誠二字云矣。上命書書啓批答。書訖。仍命賤臣傳諭。命退。承史以次退出。
정조 9년
行都承旨李亨逵未肅拜。行左承旨趙時偉坐。行右承旨鄭宇淳坐。左副承旨安聖彬坐直。右副承旨李祖承坐直。同副承旨徐有成未肅拜。注書朴能源病一員未差。假注書尹悌東仕李德鉉仕直。事變假注書李宗烈仕。
정조 9년
行左承旨趙時偉。行右承旨鄭宇淳。同副承旨李祖承啓曰。卽伏見歲抄單子下者。有趙德成李宅鎭敍用之命矣。兩人所坐。不輕而重。疏放給牒。已壞隄防。況循例甄敍之典。何可遽議於此等人乎。俄於筵中。略有陳達。而臣等不得依例頒布。敢效繳還之義。惶恐敢啓。傳曰。知道。頒布。
정조 9년
鄭宇淳啓曰。禁衛營將官來言。今日本營軍兵。日次私習云矣。敢啓。傳曰。雨勢如此。取稟。待快晴入之。
정조 9년
鄭宇淳啓曰。御營廳將官來言。今日本廳軍兵。日次私習云矣。敢啓。傳曰。雨勢如此。取稟。待快晴入之。
정조 9년
傳于趙時偉曰。左副承旨入侍。
정조 9년
傳于趙時偉曰。輪對官入侍。
정조 9년
傳于鄭宇淳曰。在外承旨許遞。前望單子入之。
정조 9년
傳于鄭宇淳曰。新除授承旨。牌招察任。
정조 9년
傳于鄭宇淳曰。吏曹參議前望單子。入之。
정조 9년
傳于鄭宇淳曰。政官。牌招開政。
정조 9년
鄭宇淳。以弘文館言啓曰。本館上番。連日闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 9년
有政。吏批。判書李命植。參判沈豐之進。參議趙鼎鎭未肅拜。行左承旨趙時偉進。以李錫夏爲副校理。沈豐之爲同成均。宋耕玉爲戶曹佐郞。
정조 9년
兵批。判書趙時俊進。參判申益彬入直進。參議參知未差。行右承旨鄭宇淳進。以李元謙爲內禁衛將。李萬吾爲守門將。副司直單徐鼎修林錫喆曺遠振。
정조 9년
以宣傳官望筒。傳于鄭宇淳曰。聞伊時政院査奏之言。臺諫之入宣政門也。帶吏使之落後。則臺諫等恐喝率入云。然則渠輩之罪較輕。且旣拿處勘律。今番則汰去。特竝分揀。
정조 9년
刑曹判書前望單子入之。金魯鎭落點。
정조 9년
兵曹口傳政事。副司正單李崑秀。副司果單李翼晉。
정조 9년
傳于鄭宇淳曰。同副承旨入侍。
정조 9년
承旨前望單子入之。李亨逵徐有成落點。
정조 9년
傳于李祖承曰。新除授承旨牌招察任。
정조 9년
傳于趙時偉曰。藥房提調入侍。
정조 9년
傳于安聖彬曰。陳疏金吾堂上。許遞。
정조 9년
傳于安聖彬曰。禁府堂上前望單子入之。
정조 9년
金吾堂上前望單子入之。判義禁趙㻐。同義禁尹蓍東李致中落點。
정조 9년
傳于趙時偉曰。坐直承旨。與一提學入侍。
정조 9년
鄭宇淳。以兵曹言啓曰。卽接建禮堂守直內官牒報。則通化門北邊宮墻三間許。因雨頹圮云。令紫門監。爲先以杻把子。堅實圍排。依例樹柵。急速修築。把守軍兵。集春營入直御營軍除出十五名。限改築間。嚴加守直之意。敢啓。傳曰。宮城事體。何等至重。而頹圮已久。不卽修築之故。不得已令中官牒報。朝者申飭何如。何敢若是慢忽。當該入直堂上罷職。一猶不察。至於再誤。身爲本兵之將。豈可無不能檢飭之責。該判書。從重推考。該門守門將。該所衛將部將。所當登時牒報。雖無前例。亦豈無口傳來告之方乎。竝拿問處之。不能檢飭之行首守門將。亦爲拿處。
정조 9년
李祖承。以兵曹言啓曰。卽接東所衛將牒報。則宣仁門南邊宮墻二間許。因雨頹落云。令紫門監。爲先以杻把子。堅實圍排。把守軍兵。東營入直軍十名除出。限修築間。嚴加守直之意。分付。何如。傳曰。允。
정조 9년
鄭宇淳。以兵曹言啓曰。因東所衛將所報。宣仁門南邊宮墻二間許頹圮處。以東營入直軍十名除出。把守事。俄已草記入啓矣。追聞宣仁門南邊水門以東。則弘化門入直砲手。把守。以西則東營入直軍把守云。而此處係是水門以東。弘化門字內也。東營入直把守置之。改以弘化門入直砲手十名除出。限改築間。嚴加守直之意。分付。何如。傳曰。允。軍兵去就。所係非細。當初草記之誤着。大是不察。有關後弊。當該入直堂上遞差。承宣之嘿無一言。曲循捧入。亦是溺職。該房承旨。從重推考。
정조 9년
兵曹堂上前望單子入之。參議李亨元。參知柳誼落點。
정조 9년
李祖承。以賑恤廳言啓曰。因漢城府別單。出幕病民。依昨年傳敎。各別求療事。更加嚴飭。可也事。命下矣。分付京兆各部及兩活人署。各其字內出幕病民。貧窮無依之類。使之抄出報來。結幕等節。依昨年例。另飭三軍門擧行。而自本廳。量助物力粥米。男女壯老。每口四升式。男女弱每口二升式。明日爲始。亦依昨年例分給後。口數穀數。逐巡草記計料之意。敢啓。傳曰。知道。
정조 9년
鄭宇淳。以訓鍊都監言啓曰。宣仁門南邊宮墻二間許頹圮處。把守軍兵。以弘化門入直軍除出守直事。自兵曹草記矣。弘化門入直軍十名除出。限修築間。嚴加守直之意。敢啓。傳曰。知道。
정조 9년
趙時偉。以訓鍊都監言啓曰。謹依漢城府草記批旨。本局字內病幕。一一摘奸。則南自水鐵里。北至漢北門外。病人結幕。爲十八處。而當此霖雨。或不無滲漏之慮。故長木空石。優給堅遮。此後病人來者。一依昨年例。連爲摘奸。隨其貧窮。着實造幕。以爲奠接之意。敢啓。傳曰。知道。
정조 9년
趙時偉。以禁衛營言啓曰。依漢城府草記批旨。本營字內病幕。一一摘奸則自南伐院。至大峴近處。病幕爲五十七處。故一依昨年例。隨其貧窮長木空石。優給堅遮。伊後病人出來者。連爲摘奸。依此造幕以給。使之奠接之意。敢啓。傳曰。知道。
정조 9년
趙時偉。以御營廳言啓曰。謹依漢城府草記批旨。本廳字內病幕。一一摘奸。則北自水踰峴。南至光熙門外。諸處病人結幕。爲七處。而當此霖雨。或不無滲漏之慮。故長木空石。優給堅遮。而伊後病人出來者。一依昨年例。連爲摘奸。隨其貧窮。着實造幕。以爲奠接之意。敢啓。傳曰。知道。
정조 9년
趙時偉。以二所巡廳言啓曰。去夜三更五點量。犯夜人武藝出身姜德輝。大醉騎馬。橫過於義禁府前路執捉。則稱以奉命巡邏廉問之行。故先問軍號。則不知。又問信符有無。則曰無有。始知其假托之說。更問其犯禁委折。則又以爲因傳敎調馬云。而未見信物。故執捉。何以爲之。敢稟。傳曰。知道。近來飭禁。何如。此輩之無難冒禁。已極痛駭。況以巡邏之說。調馬之事。假托咆喝。論厥罪犯。自有當施之律。此則只從國法言。而且以紀律言之。恣意犯科。甚至有昨日所犯。此而泛治。法律將無所施。渠輩無以懲勵。事當移法司。嚴刑究覈。以僞造律論。而係是行伍。付之本局處之。亦無不可。令訓將。卽爲開坐。聚會本廳所屬後。姜德輝。重棍二十度。僞造一款。如不直招。減死絶島。限己身充軍。俄聞監軍柳文養言。渠於鍾街。相逢執捉。而德輝之向渠辱說。罔有紀極云。比本罪。自有輕重之殊。雖不添問目發問。以此以彼。德輝之罪。可謂殺無赦。竝以此意。分付德輝處。深夜大雨之時。監軍之行巡。已極可尙。又能執捉此輩啓聞者。節節擧職此人自在堂后時。已知其勤幹。今日之擧。可謂不負所知。爲先特賜內下筒介一部。近來此輩。豪悍日甚。向因筵臣所奏。特令申飭各軍門。期於捕捉。而巡廳則捉納。各軍門則尙無皁白。此後各別嚴飭。可也。
정조 9년
副修撰李太亨箚曰。伏以。臣於近日臺臣事。誠不勝慨然之至。向以合啓停當。至有請對。噫嘻。此何擧耶。合啓措辭。欲改則改之。諸臺相議。亦足以爲之。今乃相率求對。殆若守閤。已極驚駭。又況筵稟改啓。尤是前古之所未聞。國朝之所未有。則未知臺臣。何所據而欲爲此無前之擧乎。誠如是也。國家置臺閣之意。顧安在哉。至於昨日。雖或詣臺。固宜引嫌待勘。而晏然傳啓。有若無故者然。由前由後。其擧措之顚倒。臺風之壞損。更無餘地。論其所失。合置重勘。臣謂昨日冒當傳啓之臺臣。竝施以削職之典。斷不可已也。取進止。答曰。省箚具悉。諸臺之不先避嫌。猶屬薄過。以臺啓筵稟釐正事。請對守閤。大關後弊。此則爾言當矣。然攔入殿門之臺諫。何足深責。竝施罷職之典。可也。
정조 9년
義禁府啓目。被謫蒙放罪人。李奎緯原情云云。傳旨內辭緣。惶恐遲晩。本事之外。滿紙叫嚷。語意危怖。大違常例。萬萬無嚴乙仍于。問目外辭緣。使之刪拔。而終不改納。擧行時急。雖爲捧入。而諸般罪目。一不直陳。逐條粧撰。極其駭悖。究厥情狀。尤爲痛惡。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。傳曰。爰辭自有爰辭之體。豈敢以題外不緊之說。張皇煩浼乎。此蓋谷山事覶縷之供。不曾嚴處。致有此今番擧措。臺疏中四件事發明。雖足有據。外此噴薄說話。極其怪駭。此等之習。不可任其滋長。揆以國綱。亦豈尋常處之。此囚定配。俾思知戢之方爲良如敎。
정조 9년
乙巳六月初一日卯時。上御重熙堂。左副承旨入侍時。左副承旨徐鼎修。假注書李德鉉。記注官金健修。記事官尹行任。以次進伏訖。上曰。昨日大臣箚子批答中。不誠二字。以誠意不孚改書出。命書傳敎曰。吏兵批歲抄點下者。依例捧傳旨。又命書傳敎曰。左副承旨許遞。前望單子入之。命退。承史以次退出。
정조 9년
乙巳六月初一日辰時。上御誠正閣。輪對官入侍時。行右承旨鄭宇淳。假注書李德鉉。記注官金健修。記事官尹行任。司錄鄭㝡行。掌苑別提李命求。養賢庫兼直長曺亨壽。典牲主簿南播秀。造別提金泰行。典獄參奉徐有年。東活人署別提李東仁。南學訓導李敬臣。西學訓導李聖輪。以次進伏訖。上命輪對官進前。鄭㝡行等。以次進前。奏職姓名訖。上謂典獄參奉徐有年曰。時方獄囚。都數幾何。有年曰。四十一名矣。上曰。兩司書吏。各別嚴囚乎。有年曰。具枷嚴囚矣。命輪對官退出。以刑曹判書金華鎭初度呈辭。命書傳敎曰。一有飭敎。便欲決去。擧朝將無從宦之人。揆以國綱。不容一任其所之。刑曹判書金華鎭罷職。凡有申飭行公之敎。輒於翼朝捧辭單。則此非促令出仕。乃督捧辭單。此等承宣。一日置院中。爲弊非細。都承旨李敬養。亦爲罷職。命退。承史以次退出。
정조 9년
乙巳六月初一日辰時。上御重熙堂。左承旨與藥房提調入侍時。行左承旨趙時偉。假注書尹悌東。記注官金健修。記事官金鳳顯。藥房提調鄭民始。以次進伏訖。上曰。注書出去。承宣往問諸大臣。則所答。何如。卽爲知入。賤臣承命出問。回奏曰。諸大臣。對以二十五日批旨中。不審卿等。或以予所謂不忍聞云云。謂或堪聞乎。十九字。二十九日批旨中。予固不誠四字。萬萬惶悚云矣。仍命退。諸臣以次退出。
정조 9년
乙巳六月初一日未時。上御誠正閣。同副承旨。與一提學入侍時。同副承旨李祖承。假注書尹悌東。記注官金健修。記事官尹行任。一提學金鍾秀。以次進伏訖。上曰。好雨方霔。移秧何如。而兩麥。亦何如。鍾秀曰。今番之雨。高燥奉天。亦皆均沾。移秧俱無慮。兩麥盡爲登熟。故農粮亦足矣。上曰。政官出去與否。知入可也。賤臣承命回奏曰。已盡出去矣。上曰。金吾及刑曹時囚。幷爲書入可也。賤臣承命書入。上曰。金吾堂上有窠否。命書傳敎曰。陳疏金吾堂上許遞。前望單子入之。仍命退。諸臣以次退出。
정조 9년
乙巳六月初一日申時。上御誠正閣。坐直承旨與一提學入侍時。同副承旨李祖承。假注書李德鉉。記注官金健修。記事官尹行任。一提學金鍾秀。以次進伏訖。上命書傳敎曰。時囚中李奎緯供辭。旣已判下。此外諸囚。皆令今日照律。更招人。亦令今日捧供。新除授禁府堂上。竝牌招開坐。命退。承史以次退出。
정조 9년
乙巳六月初一日酉時。上御重熙堂。坐直承旨入侍時。同副承旨李祖承。假注書李德鉉。記注官金健修。記事官尹行任。以次進伏訖。上命書傳敎曰。今日政命。蓋爲兵曹刑曹堂上擬望也。以傳旨未下。不爲差代云。故俄問政官出去與否。而政院不令政官知之。仍至徑退。當該承旨推考。刑曹判書。兵曹參議參知。前望單子入之。待下批牌招察任。命退。承史以次退出。
정조 9년
行都承旨李聖圭坐。行左承旨趙時偉坐直。行右承旨鄭宇淳坐。左副承旨安聖彬坐。右副承旨李祖承坐。同副承旨徐有成坐直。注書朴能源仕一員未差。假注書朴蓍壽仕直。事變假注書李宗烈仕。
정조 9년
徐有成。以都摠府言啓曰。今日入直內三廳武兼禁軍及軍兵等。中日習射。請出標信。傳曰。待快晴爲之。
정조 9년
左承旨趙時偉。右承旨鄭宇淳。右副承旨安聖彬。同副承旨李祖承啓曰。臣等俄以趙德成李宅鎭敍用之命還收事。略效繳還之義。而及承批旨。以頒布爲敎。臣等相顧愕爾。繼之以憂歎。噫。彼兩人罪犯何如。而容易疎放。繼以給牒。甄敍之典。又從以降。有若輕罪之循例蕩滌者然。若其不已。則隄防有漸壞之憂。懲癉無可施之處。此豈非大可悶然者乎。玆不得不相率更瀆。伏乞亟寢敍用之命。惶恐。敢啓。傳曰何如。是煩請乎。
정조 9년
傳于趙時偉曰。都承旨許遞。前望單子入之。
정조 9년
都承旨前望單子入之。李聖圭落點。